Κινηματογραφικές Βραδιές Δήμου Βύρωνα 2026-2027
«Σύνορα – Ανεπαισθήτως  μ’ έκλεισαν από τον κόσμον έξω»

Οι Κινηματογραφικές Βραδιές επέστρεψαν! Ο Δημοτικός Κινηματογράφος «Νέα Ελβετία», φιλοξενώντας και πάλι τον βασικό πολιτιστικό θεσμό της πόλης μας για την 7η τέχνη, ανοίγει τις πόρτες του και υποδέχεται το σινεφίλ κοινό κάθε 2η Παρασκευή από τις 23/10 μέχρι τις 23/4! 

[bookmark: _GoBack]Οι ταινίες της φετινής σεζόν, με την επιμέλεια του βραβευμένου σκηνοθέτη Στέλιου Χαραλαμπόπουλου, συνθέτουν τη θεματική ενότητα «Σύνορα», εστιάζοντας στις ανθρωπογενείς διαχωριστικές γραμμές κάθε είδους και τη σχέση τους με τον έλεγχο και την εξουσία. Σύνορα εθνικά, χωρικά, πολιτικά, ταξικά, φυλετικά, πολιτισμικά, σεξουαλικά, θρησκευτικά, συλλογικά, αλλά και ατομικά. Τείχη που προστατεύουν ή περιχαρακώνουν το «εντός» και δαιμονοποιούν ή εξιδανικεύουν το «εκτός». Όρια που όλο και πληθαίνουν σε έναν κόσμο πιο διασυνδεδεμένο από ποτέ˙ με ελεύθερη κίνηση προϊόντων και -κυρίως- κεφαλαίων, όμως όχι και ανθρώπων. 

Η καθιερωμένη, ανοιχτή συζήτηση, που ακολουθεί, με εκλεκτούς προσκεκλημένους από τους χώρους του πολιτισμού και των επιστημών, καθιστά κάθε βραδιά στο σινεμά της πόλης μας μια μοναδική εμπειρία!

Παρασκευή, στις 8 το βράδυ, δίνουμε ραντεβού με την παρέα μας και πάμε σινεμά!

